دە ئی فستیواڵە ک ئمساڵیش دە چوار بەش شێعر فارسی، کوردی، تورکی ، لوری، نریا سێیان لە کورتەشێعرەێلەی رودپس فەیلی شاعر ئیلامی ک دە بارەی ژینووساید کوردەێل فەیلی ئەڵوەسریانە، شییەوە کریان و وە بوونەی ئی ئەڵوژارتنە لەێ شاعرەیش رێزداری کریا.
رودوس فەیلی دە ساڵ 1972 زایەنی ، دە ئاوایی کوردزەڕووش دە پەڕ سنوور شار مێهران سەر وە ئوستان ئیلام هاتە دی و یە بان (30) سی ساڵە ک وە رووژنامەوانی، شاعری، نویسکاری، کووەو کردن، چالاکی فەرهەنگی، مەدەنی و سیاسی وە وڵات و خەڵکەگەێ خوەێ و فەرهەنگ کوردیاتی و رێگای کوردایەتی، دوفێشتر دە هنازەێ کوردی فەیلی خزمەتکاری دکەێ.
رودوس فەیلی، هەمیش ئەڕا قەێرێ‌جار یەکێ لە دەس‌دەناپەێل بنگەی روشنبیری شەفەق و لە وه‌ریوه‌رەیل مانگنامەی گوڵ‌سوو  بییە ک دە عراق بڵاوەو دبێ.
رودوس فەیلی، یەکێگ لە ئەندامەێل دەستەێ ناوەندی جامێعەی کوردەێل تێهران.
رودپس فەیلی، وە ئی شێعرەێلەو ک دە خوارترێگەو دخوەننەیان، دە ئی فستیڤاڵە بەشداری کرد.
-۱-
نە قەسیدە
نە غەزەڵ
نە دوبەیتی
نەیش شێعر نەو
چوارپارەیێگە
نێشتمانەگەم
-۲-
نە ئەوین هات
و
نە ئەوینداری
فاڵم کە گرت
ئەنفاڵ هات
-۳-
م خوەم کوردم
تو خوەت کوردیت
ئەو خوەێ کوردە
ئیمە خوەمان کوردیمن
ئیوە  خوەتان کوردن
ئەوان خوەیان کوردن
چ بخوازن
چ نەخوازن.
